**Ministru kabineta noteikumu projekta "Grozījumi Ministru kabineta 2012. gada 31. jūlija noteikumos Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta "Grozījumi Ministru kabineta 2012. gada 31. jūlija noteikumos Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem"" (turpmāk – noteikumu projekts) mērķis ir pilnveidot un efektivizēt budžeta pieprasījumu izstrādes un iesniegšanas procesu. Tiek precizēta budžeta pieprasījumos iesniedzamā informācija un samazināts iesniedzamo budžeta pieprasījumu veidlapu skaits, tādējādi mazinot administratīvo slogu un esošos resursus pārvirzot analītiskajam darbam.Noteikumi stājas spēkā nākamajā dienā pēc tās publicēšanas Latvijas Republikas oficiālajā izdevumā "Latvijas Vēstnesis". |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts sagatavots pēc Finanšu ministrijas iniciatīvas, lai turpinātu pilnveidot un efektivizēt budžeta pieprasījumu izstrādes un iesniegšanas procesu, mazinātu administratīvo slogu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz precizēt un samazināt ministriju un citu centrālo iestāžu (turpmāk – ministrija) budžeta pieprasījumos vidējam termiņam iesniedzamo informāciju, tādējādi mazinot administratīvo slogu.Noteikumu projekts paredz:1. samazināt iesniedzamo veidlapu skaitu, atsakoties no veidlapām Nr.2(pb) "Valsts pamatbudžeta programmu (apakšprogrammu) ieņēmumu un izdevumu pieprasījums vidējam termiņam" un Nr.2(sb) "Valsts speciālā budžeta programmu (apakšprogrammu) ieņēmumu un izdevumu pieprasījums vidējam termiņam". Tādējādi netiks prasīts budžeta pieprasījuma atšifrējums ekonomisko klasifikācijas kodu zemākajā detalizācijas pakāpē, kas samazinās ievadāmās informācijas apjomu. Analizējot budžeta izstrādāšanas procesu, kā arī ņemot vērā ministriju izteiktos ierosinājumus, tika izvērtēts, ka vidēja termiņa budžeta ietvara likuma ietvaros nav nepieciešama ekonomisko klasifikācijas kodu detalizācija zemākajā pakāpē, jo likums par vidēja termiņa budžeta ietvaru neietver finansējuma sadalījumu tādā detalizācijas pakāpē. Savukārt n+1 gadam ekonomisko klasifikācijas kodu detalizācijas zemākā pakāpe tiks nodrošināta valsts budžeta programmu, apakšprogrammu un pasākumu tāmēs. Tādējādi, paredzot detalizētas informācijas ievadi pēc budžeta pieņemšanas, samazināsies ministriju darba apjoms budžeta pieprasījumu iesniegšanas laikā, kā arī ievērojami uzlabosies pieejamo datu analītiskā kvalitāte, jo detalizēta izdevumu plānošana ar augstu ticamības pakāpi ir precīzāka kārtējā gada beigās (MK noteikumu Nr.523[[1]](#footnote-1) 46.3. un 46.7.apakšpunkts, 54. un 58.punkts, 112.1.2. un 112.2.2.apakšpunkts, 3. un 7.pielikums);
2. precizēt budžeta paskaidrojumos tabulas "Prioritārajiem pasākumiem papildus piešķirtais finansējums no n+1 līdz n+3 gadam" aizpildīšanu. Atbilstoši spēkā esošajam normatīvajam regulējumam[[2]](#footnote-2), ministrijas norāda pēc prioritārā pasākuma īstenošanas sagaidāmos darbības rezultātus un to rezultatīvos rādītājus savos prioritāro pasākumu pieprasījumos. Līdz ar to budžeta paskaidrojumos minētajā tabulā norāda rezultatīvo rādītāju vērtības no prioritāro pasākumu pieprasījumiem. Ja darbības rezultātus un to rezultatīvos rādītājus nav iespējams definēt jēgpilni, tos nenorāda (MK noteikumu Nr.523 74.9.apakšpunkts);
3. precizēt veidlapās Nr.4(pb) "Valsts pamatbudžeta ilgtermiņa saistības" un Nr.4(sp) "Valsts speciālā budžeta ilgtermiņa saistības" norādāmo informāciju pārējo ārvalstu finanšu palīdzības līdzfinansēto projektu saistību atšifrējumam. Analizējot budžeta pieprasījumu saturu, tika pārskatīti ilgtermiņa saistību uzskaites principi un izskatīta iespēju atteikties no dalījuma pa projektiem/pasākumiem tajos saistību veidos, kur pastāvīgai analīzei šāds dalījums nav nepieciešams, tas ir Eiropas Ekonomikas zonas un Norvēģijas finanšu instrumentu finansētiem projektiem un Latvijas un Šveices sadarbības programmas finansētiem projektiem un pasākumiem (MK noteikumu Nr.523 66.12.apakšpunkts);
4. precizēt prasības veidlapu Nr.10(pb) "Valsts sociālo pabalstu, izdienas pensiju un piemaksu pie vecuma un invaliditātes pensijām izdevumu aprēķins" un Nr.10(sb) "Valsts pensiju, sociālās apdrošināšanas pabalstu un valsts budžeta maksājumu izdevumu aprēķins" aizpildīšanai (MK noteikumu Nr.523 78. un 79.punkts);
5. precizēt veidlapu Nr.18 "Iesniegums Vienotās valsts budžeta plānošanas un izpildes informācijas sistēmas plānošanas bloka lietošanas tiesību piešķiršanai vai anulēšanai" un to papildināt atbilstoši Vispārīgās datu aizsardzības regulas nosacījumiem (MK noteikumu Nr.523 104. un 105.punkts un 30.pielikums);
6. precizēt informāciju par datu veidošanās principiem budžeta pieprasījuma veidlapās Vienotās valsts budžeta plānošanas un izpildes informācijas sistēmas (turpmāk – SAP sistēma) portālā. Veicot automātisku datu pārnesi no SAP sistēmā maksimāli pieļaujamo izdevumu apjoma vidējam termiņam norādītajiem datiem, SAP sistēmas portālā veidojas veidlapas Nr.1(pb) un Nr.1(sb) dati, kuros ministrijas veic precizējumus atbilstoši Ministru kabineta pieņemtajiem lēmumiem, Saeimā atbalstītajiem priekšlikumiem, kā arī nepieciešamos tehniskos labojumus. Savukārt veidlapās Nr.3(pb), Nr.3(sb), Nr.19(pb) un Nr.19(sb) SAP sistēmas portālā dati veidojas no veidlapu Nr.1(pb) un Nr.1(sb) atbilstošajās ievadformās norādītajiem datiem (MK noteikumu Nr.523 114.punkts);
7. svītrot SAP sistēmas portālā sagatavotajām veidlapām dokumenta rekvizītu zonu, jo par šīm veidlapām ministrija iesniedz Finanšu ministrijā apliecinājuma vēstuli – veidlapas neiesniedz (noteikumu projekta 12., 14., 15. un 17. punkts).
 |
| 3. | Projekta izstrādē iesaistītās institūcijas un publiskas personas kapitālsabiedrības | Visas ministrijas.  |
| 4. | Cita informācija | Noteikumu projektā ietverto regulējumu paredzēts piemērot jau sagatavojot likumprojektu "Par vidēja termiņa budžeta ietvaru 2019., 2020. un 2021. gadam" un likumprojektu "Par valsts budžetu 2019. gadam" un tā paskaidrojumus. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts sagatavots, lai turpinātu pilnveidot un efektivizēt budžeta pieprasījumu izstrādes un iesniegšanas procesu. Tiek precizēta budžeta pieprasījumos iesniedzamā informācija un samazināts iesniedzamo budžeta pieprasījumu veidlapu skaits, tādējādi mazinot administratīvo slogu un esošos resursus pārvirzot analītiskajam darbam. |
| 3. | Administratīvo izmaksu monetārs novērtējums | Atsakoties no divu veidlapu pildīšanas un izstrādājot automātisku datu pārnesi no maksimāli pieļaujamo valsts budžeta izdevumu apjoma vidējam termiņam aprēķina formām uz budžeta pieprasījumu formām, tiks samazināts tehniskais darbs. Ministrijām tiks atvieglota budžeta pieprasījumu sagatavošana SAP sistēmas portālā, kas ļaus ietaupīt resursus, kā rezultātā būs iespēja pārvirzīt šos resursus analītiskajam darbam. Pamatojoties uz provizoriskajām aplēsēm un procesa izvērtējumu, iespējamais ietaupījums ir aptuveni 160 000 *euro* gadā (aprēķinā ņemts vērā ministrijas padotībā esošo budžeta iestāžu skaits, plānošanā izmantoto ekonomisko klasifikācijas kodu skaits, budžeta programmu/apakšprogrammu skaits, ministriju un Finanšu ministrijas Budžeta departamenta ieguldītās cilvēkstundas budžeta pieprasījumu sagatavošanā).SAP sistēma projektā aprakstītajiem procesiem ir pielāgota. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par noteikumu projekta izstrādi tika publicēta Finanšu ministrijas mājas lapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Uzziņa publicēta 2018. gada 14. augustā Finanšu ministrijas tīmekļvietnē <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika> un Valsts Kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrijas un citas centrālās valsts iestādes, kas izstrādā un iesniedz Finanšu ministrijā budžeta pieprasījumus vidējam termiņam. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi paredzēts nodrošināt esošo funkciju un cilvēkresursu ietvaros. |
| 3. | Cita informācija | Nav. |

Finanšu ministre D.Reizniece-Ozola

Klinsone 67095531

ieva.klinsone@fm.gov.lv

1. Ministru kabineta 2012. gada 31. jūlija noteikumi Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem". [↑](#footnote-ref-1)
2. Ministru kabineta 2012.gada 11.decembra noteikumi Nr.867 "Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam". [↑](#footnote-ref-2)